ועדת הפנים ואיכות הסביבה, כנסת 17, פרוטוקול מספר 453, 2008-10-07 13:30

אופיר פינס-פז: שלום לכולם, אני פותח את ישיבת ועדת הפנים.

אופיר פינס-פז: הפעם אנחנו דנים בפירוק עיריית שאגור.

אופיר פינס-פז: אני רוצה לעדכן אתכם, הצעת החוק המעודכנת פרוסה לפניכם.

אופיר פינס-פז: המתכונת של הפירוק יהיה כדלקמן.

אופיר פינס-פז: אנחנו מדברים על זה ששר הפנים יהיה מוסמך למנות מפרק.

אופיר פינס-פז: המפרק ייכנס לתפקידו מייד לאחר שהצעת החוק תעבור קריאה שנייה ושלישית.

אופיר פינס-פז: אני מניח שזה יקרה בנובמבר.

אופיר פינס-פז: גם כך אתם יודעים ששר הפנים דחה את הבחירות ביישובים או בעירייה לפברואר.

אופיר פינס-פז: המפרק יעבוד 6 חודשים.

אופיר פינס-פז: ישנה אופציה שנדחה את הבחירות אפילו למאי כדי שהמפרק יסיים את עבודתו וכל מי שייבחר ידע למה הוא נבחר ויתחיל לנהל את היישוב בצורה מסודרת כי כרגע יש הרבה מאוד בעיות.

אופיר פינס-פז: למפרק תהיינה בעיות רבות.

אופיר פינס-פז: יש עניין של חובות, יש עניין של כוח אדם, יש עניין של מכרזים, יש עניין של שירותים, חינוך, רווחה וכדומה.

אופיר פינס-פז: את כל הדברים האלה צריך להסדיר על ידי המפרק לפני שהולכים לבחירות, לפי דעתי.

אופיר פינס-פז: כרגע רשמנו 2 גרסאות בנוסח אבל מה שמסתמן, אגב זה גם מאוד דומה לדיונים הקודמים, זה ששר הפנים, כבר ביקשתי משר הפנים לנסות לבחור מפרקים כבר מעכשיו כדי לא לבזבז זמן כדי שאפשר יהיה למנות אותם בנובמבר.

אופיר פינס-פז: המפרק יקבל את הסמכויות לפרק משר הפנים ויהיה לו 6 חודשים לבצע את העבודה ואז ראשי הרשויות שייבחרו ייכנסו למציאות שהם יכולים לנהל דבר מסודר ולא דבר שהוא בסימן שאלה.

אופיר פינס-פז: יכול מאוד להיות שנייצר מכניזם של פיקוח על עבודת הפיקוח.

אופיר פינס-פז: כפי שאתם יודעים בפירמות פרטיות כשצריך לפרק אותם הפירוק נעשה באמצעות בית משפט שממנה מפרק ובעצם בית המשפט מפקח על התהליך.

אופיר פינס-פז: במערכות כגון אלה אין בית משפט.

אופיר פינס-פז: חשבנו שנכון יהיה לייצר מערך של פיקוח על הפירוק.

אופיר פינס-פז: יכול להיות שהמפקח על הפירוק יהיה כונס הנכסים הרשמי של מדינת ישראל.

אופיר פינס-פז: בדקנו איתו את העניין טלפונית, כרגע הוא לא פוסל את הדבר הזה אבל כמובן שנצטרך לשקול את זה, גם הממשלה צריכה לשקול את זה, גם חברי הכנסת צריכים לשקול את זה וגם האדם עצמו צריך לשקול את זה.

אופיר פינס-פז: הוא יבוא לוועדה בדיון הבא.

אופיר פינס-פז: בדיון הבא אנחנו מתכוונים להצביע על נוסח החוק.

אופיר פינס-פז: הדיון הבא יהיה דיון משולב של כל היישובים כי הנוסח הוא די דומה וההצבעה תהיה כמובן נפרדת כי מדובר ב-3 חוקים שונים.

אופיר פינס-פז: אדוני ראש העיר, בבקשה אם יש לך הערות לפירוק, למה שכתוב בהצעת החוק וכדומה.

אופיר פינס-פז: נמצאים פה גם נציגי הביטוח הלאומי ומס הכנסה שהם 2 גורמים שהם מבחינת נושים של העירייה.

אופיר פינס-פז: הזמנו גם את הבנקים שלצערי בחרו שלא להגיע לדיון הזה.

אופיר פינס-פז: כנראה שיש להם כרגע בעיות יותר קשות מהדבר הזה.

אופיר פינס-פז: ראש העירייה בבקשה.

אחמד דאבח: רק היום קיבלתי את החומר ליד ועיינתי קצת בדרך.

אחמד דאבח: נראה לי שכמו שהיה קשה לבצע את האיחוד גם העניין של הפירוק הוא דבר קשה ומסוכן מאוד.

אחמד דאבח: עקב כך לפי דעתי לא צריך למהר בהצבעה, צריך ללמוד את העניינים עם כל הגורמים שנוגעים בדבר, צריך ללמוד את החוק ולתת את ההערות.

אחמד דאבח: אני מציע שעד הדיון הבא אני אלמד היטב את הנושא ואעלה את המסקנות וההמלצות שלנו.

אופיר פינס-פז: נשמח שתלמדו את הנוסח שאנחנו מציעים רק הבקשה שלנו היא להעביר את כל ההערות שלכם לנוסח בכתב לפני הדיון ולא בדיון עצמו משום שלא נוכל להתייחס אליהם בדיון עצמו.

אופיר פינס-פז: נהיה מוכנים לשלב את אותן הערות שנחשוב שהן נכונות לתוך הצעות החוק אבל תעשו את זה לפני ולא ברגע האחרון.

אופיר פינס-פז: אני מניח שהדיון הבא יהיה בתחילת נובמבר, משהו כמו חודש מהיום, כשהכנסת חוזרת מהפגרה וזה הדיון שבו תתקבלנה ההחלטות כי אנחנו גם צריכים לצאת לדרך באיזשהו מקום.

אופיר פינס-פז: חוסין אסדי, בבקשה.

חוסין אסדי: ראשית לגבי מה שאמר ראש העיר.

חוסין אסדי: אני למשל כשהוזמנתי לבוא לוועדה בכלל לא ידעתי במה מדובר.

חוסין אסדי: הנחתי שבאים לוועדת הפנים, הוועדה מוכנה להצבעה וזהו.

אופיר פינס-פז: אנחנו פחות יעילים מנבחרי הציבור בדיר אל אסד.

אופיר פינס-פז: אתה חושב שמצביעים בחאפ לאפ?

אופיר פינס-פז: יש תושבים, יש אנשים, יש בעיות קשות.

אופיר פינס-פז: צריך לחשוב על כל הדברים האלה.

חוסין אסדי: אנחנו מדברים כרגע על לפרק ולדחות את זה ל-6 חודשים.

חוסין אסדי: יש משהו שצריך לדון עליו? לא.

חוסין אסדי: אין על מה לדון.

אופיר פינס-פז: לא הבנתי.

חוסין אסדי: המצב תוהו ובוהו.

חוסין אסדי: אין פעילות, אין עירייה, אין משכורות, אין שום דבר ולכן אין שום סיבה שבעולם לדחות את זה בעוד 6 חודשים.

אופיר פינס-פז: אדוני, אתה כנראה לא מבין.

חוסין אסדי: אני מבין.

אופיר פינס-פז: כי אתה חושב שאנחנו דוחים את הפירוק ב-6 חודשים.

אופיר פינס-פז: המפרק יעבוד 6 חודשים משום שצריך להכין את הפירוק.

אופיר פינס-פז: לעשות פירוק זה דבר מסובך ומורכב.

אופיר פינס-פז: תיכף תשמע את מס הכנסה כמה חובות יש ליישוב.

אופיר פינס-פז: מה עושים עם החובות?

אופיר פינס-פז: אתה רוצה שנפיל את הכל על דיר אל אסד?

חוסין אסדי: אני כאזרח אחראי על מס הכנסה או על ביטוח לאומי?

חוסין אסדי: לדעתי אין שום סיבה לדחות.

חוסין אסדי: צריך לעשות את זה אוטוטו ללא שום הערות, ללא שום הסתייגויות.

חוסין אסדי: אנחנו מדברים על פירוק וזהו זה.

אופיר פינס-פז: תודה.

אופיר פינס-פז: אחמד בדראן, בבקשה.

אחמד בדראן: אני רוצה להתייחס לנקודה אחת.

אחמד בדראן: האיחוד שנעשה בשאגור עדיין הן 3 מועצות נפרדות.

אחמד בדראן: אפילו את החובות של דיר אל אסד ומג'ד אל כרום ובענה, אם יש, עדיין החובות שלפני 2003 מחולקים.

אחמד בדראן: ידוע, אין מיזוג של חובות.

אחמד בדראן: החוב השוטף של העירייה נמצא בתוך המערכת.

אחמד בדראן: אין בעיה לחלק את החובות, הרי הם מחולקים.

אופיר פינס-פז: יהודה זמרת, נכון שבשאגור חובות העבר עדיין מחולקים?

יהודה זמרת: מבחינה משפטית כל החובות הם של גוף אחד, הגופים האחרים כבר לא קיימים.

יהודה זמרת: אם מישהו רוצה לבוא ולשייך אותם והוא מסוגל לשייך אותם הוא יכול.

אופיר פינס-פז: כלומר בחשבונאות הם מופרדים.

יהודה זמרת: הם מגישים דוח אחד, מבחינת משרד הפנים יש דוח חשבונאי אחד שאומר מה קורה עם העירייה.

אחמד בדראן: אבל החוב של העבר עדיין קיים, אפשר לזהות אותו, לא קשה בכלל.

אופיר פינס-פז: תודה, מוסטפה חסארמה, בבקשה.

מוסטפה חסארמה: אני מברך על ההחלטה של כבודו בקשר לנושא הפירוק.

מוסטפה חסארמה: לאורך כל הדרך ליוויי והייתי מלווה גם בעניין העובדים של המועצה ובקשר לחובות והסדר הנושים שהיה בבענה, עד היום הנאמנים לא גמרו את העבודה שלהם.

אופיר פינס-פז: מה זה נאמנים?

מוסטפה חסארמה: בבענה היה הסדר נושים, סידרנו את כל החובות בבענה.

מוסטפה חסארמה: יש כבר תוכנית הבראה לעובדים של בענה, אין בבענה עובדים חדשים בכלל, הנושא שלנו מוסדר.

מוסטפה חסארמה: לכן את הפירוק שייעשה אני מבקש שלא יהיה לאורך זמן.

מוסטפה חסארמה: היום הדבר צריך להיעשות כמה שיותר מהר.

אופיר פינס-פז: מה שאתה מציע ואנחנו צריכים לשקול את זה זה שהפירוק לא נקבע 6 חודשים אלא נקבע עד 6 חודשים ושר הפנים יהיה מוסמך, אם הוא רואה שהכל הולך יותר מהר, לקצר את המועדים.

אופיר פינס-פז: יהודה, זה יכול להיות רעיון לא רע.

מוסטפה חסארמה: כן, עד 6 חודשים.

אופיר פינס-פז: ואז אפשר יהיה להחליט למשל שבמקרה מסוים זה הולך קל אז זה 3 חודשים ובמקרה אחר שיותר קשה זה הולך 5 חודשים.

אופיר פינס-פז: תודה, תיתי עבאס, בבקשה.

עבאס תיתי: ראשית אני מאחל שנה טובה לכולם.

עבאס תיתי: בנושא כפר בענה, כל מצב שנגיע אליו בטוח שהוא יותר טוב מהמצב הקיים.

אופיר פינס-פז: אינשאללה.

עבאס תיתי: אני אומר את זה מתוך ניסיון, אני עברתי את זה.

עבאס תיתי: בתקופה שהייתי סגן ראש עיר, אין אנשים אשמים בנושא הזה.

עבאס תיתי: אני מטיל היום את כל האשמה על הגורמים שעשו את האיחוד ולא למדו את הנושא לא בעבר ולא בהווה.

אופיר פינס-פז: עבאס, כבר דיברנו על זה וקיימנו את הדיון העקרוני.

אופיר פינס-פז: השאלה אם יש לך הערות לנוסח או למה שאמרת?

אופיר פינס-פז: חבל, כי אנחנו יודעים שאתם בעד הפירוק.

אופיר פינס-פז: אגב, אתם רוצים להישאר עם דיר אל אסד?

חוסין אסדי: רק שלשום באור יום בשעה שש ירו במישהו מדיר אל אסד.

אופיר פינס-פז: על רקע מה?

אופיר פינס-פז: השאלה אם זה קשור לעניין.

חוסין אסדי: זה אירוע שמקשה על היחסים בין האנשים, הפך להיות חמולות וכל הדברים האלה.

אחמד טיבי: אני מציע לא לערב את זה בדיון.

אופיר פינס-פז: נסר סנעאללה, בבקשה.

נסר סנעאללה: יש לי הערה.

נסר סנעאללה: הייתי מבקש לא לתת משקל יתר או משקל עודף לדעה של הרשות המקומית מאשר לכל דעה אחרת פה ואסביר מדוע.

נסר סנעאללה: כי הדעה של הרשות המקומית היא דעת יחיד.

נסר סנעאללה: ראש רשות שנמצא בלי מועצת עיר, בלי שום דבר, המועצה התפרקה, הוא נשאר בתפקיד.

נסר סנעאללה: לכן אי אפשר היום להתייחס ל-3 הכפרים כאילו דעתו של ראש הרשות שנשאר בתפקיד שלו אחרי שקרה מה שקרה – כאילו דעתו מייצגת את דעת המועצה.

נסר סנעאללה: אין מועצה, אין מועצת עיר, אין רשות בדיר אל אסד ובבענה ובמג'ד אל כרום ולכן הדעה היא דעת יחיד שאינה מייצגת.

נסר סנעאללה: עובדה שאנשים מייצגים מכל הגוונים יש להם דעות אחרות לכן צריך להתייחס לדעות האלה באופן שווה.

נסר סנעאללה: הייתי מעדיף לעדכן את כל הנוכחים פה בישיבות הקודמות ובכל ההתפתחות שלא תהיה בפני הוועדה רק דעה אחת.

אופיר פינס-פז: ברור.

אופיר פינס-פז: יש פה מישהו ממג' אל כרום?

אופיר פינס-פז: למה הם לא באו?

אחמד בדראן: הם משוכנעים שזה יפורק.

אופיר פינס-פז: ראש העיר, בבקשה.

אחמד דאבח: העמדה שלי כל הזמן הייתה עם האיחוד על מנת לתת לו הזדמנות וזמן.

אחמד דאבח: כבודך יודע שהגירעונות היו של למעלה ממאה מיליון שקל שלא נעשה הסדר נושים.

אחמד דאבח: למרות הכל, אדוני היושב ראש, אני לא רוצה להגיב לאף אחד אבל עיריית שאגור מתפקדת יותר מ-80% מהרשויות הערביות במדינת ישראל.

אופיר פינס-פז: איך אתה יכול להוכיח את זה?

אחמד דאבח: העירייה נותנת את כל השירותים, נותנת מים, מפנה אשפה בזמן ובצורה הכי טובה.

אחמד דאבח: שירותים, טיפול בכבישים, טיפול בעמודי חשמל.

אחמד דאבח: כל הדברים החיוניים העירייה עושה אותם ומה שעושה עיריית אל שאגור לא נעשה באף רשות מקומית ערבית במדינת ישראל: 4 בתי ספר יסודיים, גני ילדים, 3 מתנ"סים, יש לי תקציב מוכן לאיצטדיון כדורגל בדיר אל אסאד, 3 וחצי מיליון ₪ מעכב את הביוב, עבודות ביוב מעל 20 מיליון ₪, כבישים מעל 20 מיליון ₪.

אחמד דאבח: הפרויקטים שנעשו בתקופת האיחוד לא נעשו מעולם.

אחמד דאבח: אולמות ספורט, כל מיני דברים, אני לא רוצה לפרט כאן כל דבר ודבר אבל דברים אלו לא נעשו זמן רב.

אחמד דאבח: העירייה סגרה גירעונות למקורות 7 מיליון ₪, למרות שהיא לא קיבלה כסף מהממשלה, סגרה הרבה כסף למס הכנסה, סגרה גירעונות לקבלן האשפה 4 מיליון ₪.

אחמד דאבח: סגרה כספים שהיו מיועדים לקבלנים על חשבון החינוך, מעל 4, 5 מיליון ₪ ולמרות הכל ולמרות הגירעון שירשנו אנחנו מתפקדים במאה אחוז.

אופיר פינס-פז: מה הגירעון בשוטף?

אחמד דאבח: בשוטף אין לי גירעון.

אחמד דאבח: עירייה עם גירעון של 120 מיליון ₪ ירושה אבל בשוטף אין לה גירעון של שקל אחד.

אחמד דאבח: זאת אומרת שהעירייה מתנהלת בצורה הטובה ביותר.

אופיר פינס-פז: ומה הגירעון המצטבר?

אחמד דאבח: הגירעון המצטבר הוא מעל 100 מיליון ₪ ואנחנו סוגרים כל שנה 20 מיליון ₪ שזה תיק איחוד ואנחנו סוגרים אותו מהשוטף.

אחמד דאבח: 50% מהמענק איזון שלנו הולך לסגירת גירעונות ולמרות זה אנחנו מתפקדים.

אופיר פינס-פז: מה קורה בוועדת תכנון ובניה?

אחמד דאבח: אושרו קרוב ל-8 תוכניות מפורטות.

אחמד דאבח: מה שמעכב זה הרחבת מת"ש כרמל.

אחמד דאבח: 25 שנה לא אושרו שום תוכנית מפורטת.

אחמד דאבח: בתקופתי פורסמו 7 תוכניות מפורטות ואושרו 3 בתי קברות, לא היו בתי קברות קודם.

אחמד דאבח: אני אומר בגלוי, הסכמתי לפירוק בגלל התושבים של בענה.

אחמד דאבח: עם כל הכבוד לתושבי דיר אל אסד ותושבי מג'ד אל כרום.

אחמד דאבח: אני מצהיר היום שבגלל הדברים של אנשים שממהרים לפרק, אני אמרתי שצריך לעשות את התהליך לאט.

אחמד דאבח: אני חוזר מהעמדה שלי ואני רוצה שהאיחוד הזה יישאר.

אחמד דאבח: אני לא רוצה לפרק את האיחוד הזה.

אחמד דאבח: 25 שנה הייתה ועדה שהוקפאה בגלל הפירוק.

אחמד דאבח: אזור תעשיה בר לב שאחרי שקיבלנו 25% ממנו – הוקפא.

אחמד דאבח: אתה מבין?

אחמד דאבח: הרבה עניינים שהתקדמנו בהם והשגנו אותם – בגלל הפירוק נעצרו.

אחמד דאבח: תקציבים, הסדר נושים.

אחמד דאבח: משרד המשפטים לא רצה לאשר אותו בגלל הפירוק.

אחמד דאבח: נכון, מר יהודה זמרת?

יהודה זמרת: כרגע אני לא יכול להגיד שמסכימים להסדר כשבמקביל הם לא יודעים - - -

אחמד דאבח: הקיפאון בתקופה הזאת היא בגלל ההחלטה של פירוק האיחוד.

אחמד דאבח: אני רוצה שהאיחוד הזה יישאר.

אופיר פינס-פז: תודה.

אופיר פינס-פז: מס הכנסה, בבקשה.

אופיר פינס-פז: אומר לנו ראש המועצה שהכל נפלא.

ציפי יוסף: הרשות המאוחדת מאמצע 2005 באמת אין לה חובות.

ציפי יוסף: משלמים את כל השוטף.

ציפי יוסף: בבענה אין חובות, בדיר אל אסד יש חוב שולי אבל מה שעומד מ-2003 עד 2005 זה חוב של מג'ד אל כרום, 15 מיליון.

אופיר פינס-פז: אבל מה זה מג'ד אל כרום?

אופיר פינס-פז: יש שאגור.

אופיר פינס-פז: יש הסדר חובות מול שאגור?

ציפי יוסף: לא.

אחמד דאבח: היה הסדר.

אחמד דאבח: כל חודש שילמתי 250,000 ₪, שילמתי 3 מיליון ₪ על החובות של מג'ד אל כרום וסגרתי גם ביטוח לאומי

אופיר פינס-פז: יש לך כאן את הביטוח הלאומי, בבקשה גברתי.

רחל בן רחמים –סובול: אכן החוב השוטף משולם ויש עוד חוב של 10 מיליון ₪.

אחמד דאבח: אין עוד עירייה במגזר הערבי שמתפקדת כמו שאגור.

ציפי יוסף: דווקא יש.

אופיר פינס-פז: יש פתגם בעברית, אין הנחתום מעיד על עיסתו.

אופיר פינס-פז: תן לאחרים להגיד שאין עירייה כזאת בכל הארץ.

אופיר פינס-פז: אתה לא חייב להעיד על עיסתך אבל אני בהחלט חושב שיש גם דברים טובים שקורים בשאגור וצריך לדעת להעריך את זה.

אופיר פינס-פז: את אומרת שיש חוב של 10 מיליון ₪ שאינו מטופל.

אופיר פינס-פז: יש הסדר על החוב הזה?

רחל בן רחמים –סובול: אין הסדר.

אופיר פינס-פז: למה לא דרשתם הסדר?

רחל בן רחמים –סובול: אין לנו מול מי לעמוד.

אתי זרגרי: אין לנו אפשרויות - - -

ציפי יוסף: בהוראת השעה שנקבע יש אפשרות לעקל כספים עם הוראת השעה שצובעת את הכספים.

יהודה זמרת: הם נהנו במסגרת תיקון 31, העברות כספים, חלק מהכספים הועברו בחשבונות מוגנים.

אופיר פינס-פז: אבל זה בוטל מזמן.

יהודה זמרת: אבל חלק מהחובות שלהם עדיין המשיכו על העבר.

יהודה זמרת: חלק מהכספים שמדובר פה שהגיעו אל הרשות להשתמש בהם - - -

אופיר פינס-פז: זה כתוב אצלכם ברמה של חובות אבודים?

ציפי יוסף: לא, לפי החוק שהוראת השעה תתבטל ויהיה הסדר.

אופיר פינס-פז: הוראת השעה בוטלה.

יהודה זמרת: יש לנו הוראת שעה לגבי תוכנית ההבראה שלהם שנמשכה, על מה שהולך לגירעון.

יהודה זמרת: על השוטף הם יכולים לקחת.

יהודה זמרת: מדובר על העבר, לא על השוטף, לכן את השוטף הם משלמים כנדרש.

יהודה זמרת: מדובר פה על חובות עבר.

יהודה זמרת: הם מגיעים להסדר נושים.

אופיר פינס-פז: יש תוכנית הבראה?

יהודה זמרת: בגלל היקף החובות המאוד גדול, חלק מהחובות לא ידועים עד הסוף, נאמר שחלק מהמתכונת יהיה מה שנקרא: הסדר נושים.

יהודה זמרת: זה היה אמור בהתחלה להיות רק על מג'ד אל כרום.

יהודה זמרת: תוכנית האיחוד נכנסה לתוקפה, עברה התקופה של הרשויות הנפרדות ולכן היה צריך לעשות לכולם.

יהודה זמרת: ביצוע ההליך התעכב מכל מיני סיבות, התנגדויות של גורמים - - -

אופיר פינס-פז: אבל זה מתעכב שנים.

יהודה זמרת: היו רצונות של הרשות המקומית לא לקדם תהליך אלא לנסות להגיע לתיק איחוד ולייתר את הצורך ולא לקדם את הסדר הנושים.

תומר רוזנר: ההסדר תלוי ועומד?

אופיר פינס-פז: אין הסדר.

יהודה זמרת: בזמנו ניתן אישור של שר המשפטים לפתוח בהליך.

יהודה זמרת: לאחר מכן הרשות ניסתה לא להגיע להסדר נושים כי יש לו משמעויות אלא להגיע לתיק איחוד ולנסות לנהל את זה בעצמה.

יהודה זמרת: זה לא צלח ובסופו של דבר התקבלה החלטה לחזור להסדר נושים אבל אז כבר נכנס לתוקף החוק על הפירוק ומאותו רגע שיש לי פירוק אני כבר לא יכול להיכנס לבית משפט בהליך ולהגיד לבית המשפט למי בדיוק הנושה, למי אני מחלק וכו'.

תומר רוזנר: אין כרגע תהליך של הסדר נושים.

יהודה זמרת: ברגע שיש הצעת חוק לפירוק אני לא יכול ללכת להסדר נושים.

אופיר פינס-פז: שנים דיברו על הסדר נושים, עכשיו הבעיה היא הצעת החוק?

אופיר פינס-פז: איפה הייתם 5 שנים?

אופיר פינס-פז: אם היה לנו הסדר נושים לפני 5 שנים אף אחד לא היה מדבר היום על פירוק, לא היו מביאים הצעות חוק לפירוק.

יהודה זמרת: הרכב החוב בעיר הכרמל, אם מסתכלים על הגירעון השוטף שלהם, זה לא היה מה ששינה.

אופיר פינס-פז: ראש העיר אומר שהמצב השתפר לאין ערוך.

אחמד דאבח: היחסים בין דיר אל אסד לבענה רק בתקופת האיחוד היו טובים.

אופיר פינס-פז: אני מדבר על תוצאות ברמת העובדות.

אחמד בדראן: התוצאות נראות לעין בדיר אל אסד טוב מאוד, בבענה פחות, במג'ד אל כרום גם פחות אבל זה מה שהוא יכול.

אחמד בדראן: מה שרציתי להוסיף זה שאילו הייתי תושב דיר אסד ומצביע שם - לאחר הפירוק הייתי תומך בו, באחמד דאבח כי הוא עשה המון לדיר אל אסד אבל אני אומר בפניו שהוא לא נתן את התמורה לאנשי בענה שהצביעו עבורו.

אחמד בדראן: הוא נתן לדיר אל אסד ועשה לדיר אל אסד ואילו הייתי תושב שם הייתי מצביע לו.

אחמד בדראן: אפילו לא צריך שיהיו שם בחירות, הם צריכים למנות אותו.

אחמד בדראן: אני מבקש ממנו להצהיר הצהרה שונה עכשיו, תחזור בך מההצהרה שהצהרת.

אופיר פינס-פז: הפוליטיקה הזו היא לא מעניינה של הוועדה ואל תערבו אותנו בדברים האלה.

חוסין אסדי: אני לא רוצה להפוך את הדיון המכובד הזה לעימות אבל הייתי עונה לו.

אחמד בדראן: ראש העיר עשה המון עבור דיר אל אסד, בניה, בתי ספר ועוד.

אחמד בדראן: בבענה עד היום תקוע מגרש בשביל מיליון ₪.

אחמד בדראן: בדיר אל אסד הוא רוצה לעשות איצטדיון גדול ב-15 מיליון ₪ והוקצה לו רק 2 מיליון.

אחמד בדראן: היה שם מיליון ₪ לבענה ומסיים את המגרש.

אחמד בדראן: אנחנו סובלים מזה מאוד.

אחמד דאבח: בקשתכם חשובה לי.

אופיר פינס-פז: יש הערות נוספות?

עלי נעמה: לפני כ-6 חודשים נרצח מישהו מכפר בענה ואמרו שאנשים מדיר אל אסד רצחו אותו.

עלי נעמה: חשוב מאוד שהממשלה תדע ותיקח אחריות על כל הרג שיהיה בעתיד.

עלי נעמה: היום אתם מדברים שנישאר בשותפות בין דיר אל אסד לבענה.

עלי נעמה: גם אתמול ניסו אנשים מבענה לרצוח אדם שהוא עכשיו במצב קריטי בבית החולים רמב"ם.

עלי נעמה: יצא חוק במשפחה של אסד שזה כללית 5,6,7, אלף - אין למשפחת פטרי להיכנס לדיר אל אסד ואנחנו גם לא נכנסים לשם.

עלי נעמה: איך נהיה שותפים?

עלי נעמה: איך נסגור דברים במועצה המקומית או בעירייה אם אסור לנו להיות אחד אצל השני?

עלי נעמה: מה זאת אומרת שלא לערב את הדבר?

עלי נעמה: היום שלחנו לוועדת הסולחה ופסלנו את מה שהיה ואמרנו: תחזירו את הכסף.

עלי נעמה: זה ידוע לכולם.

עלי נעמה: פתאום אומרים זה דבר לא חשוב.

עלי נעמה: זה חשוב ביותר.

עלי נעמה: אם דיר אל אסד ובענה יהיה שותפות, אני לא מדבר כבענה כלל, אני מדבר כחלק.

עלי נעמה: זה יכול להיות תוהו ובוהו בכפרים.

אופיר פינס-פז: אני מקווה שסכסוך הדמים הזה יסתיים במהירות ושתהיה סולחה.

אופיר פינס-פז: זה לא קשור אם מאחדים או מפרקים כי הבתים שלכם זה אחד ליד השני.

אופיר פינס-פז: זה לא סוד שהייתי בדעה שצריך לפרק רק את מג'ד אל כרום ולהשאיר את דיר אל אסד ובענה ביחד.

אופיר פינס-פז: זו הייתה דעתי לאורך כל הדרך, גם כשהייתי שר הפנים וגם היום.

אופיר פינס-פז: לצערי האיחוד עשה את שלו בהגברת המתחים בין היישובים והיום המצב הרבה יותר קשה.

אופיר פינס-פז: אני לא מאמין שאפשר לאחד אנשים בניגוד לרצונם.

אופיר פינס-פז: בזמנו כשהיה איחוד היה רצון טוב גם בבענה וגם בדיר אל אסד, לא היה במג'ד אל כרום אבל בדיר אל אסד ובבענה היה רצון טוב לאיחוד.

אופיר פינס-פז: אם משרד הפנים היה מסתפק אז באיחוד הקטן ולא היה מנסה לעשות איחוד בלתי אפשרי היינו היום במקום אחר אבל זה חלב שנשפך.

מוסטפה חסארמה: בדיר אל אסד תמיד לא הייתה הסכמה לאיחוד.

אופיר פינס-פז: היו יחסים, היה שיתוף פעולה, אתה היית באופוזיציה.

חוסין אסדי: אני היחידי שעוד החתים 480 משפחות.

עלי סנעאללה: אני לא מרוצה שהם העלו את הדבר הזה שאנחנו מתביישים בו בדיר אל אסד ובבענה.

עלי סנעאללה: זה לא הנושא שלנו.

עלי סנעאללה: אנחנו ביחסים טובים עם כל אנשי בענה.

עלי סנעאללה: אין לנו שום דבר נגדם ואין להם שום דבר נגדנו, זה קורה בכל הכפרים, גם במגזר היהודי, גם במגזר הערבי.

עלי סנעאללה: לא באנו פה לוועדת סולחה ערבית לעשות דבר כזה.

עלי סנעאללה: בקשר לאיחוד ופירוק האיחוד.

עלי סנעאללה: יש חוות דעת בשביל כל התושבים.

עלי סנעאללה: בשביל 2 הכפרים דיר אל אסד ובענה.

עלי סנעאללה: אם האזרח היה מרגיש שינוי לטובתו הוא לא היה מבקש את פירוק האיחוד.

עלי סנעאללה: למרות שכשהייתי ראש מועצה בשנת 80 אני בעצמי קיבלתי החלטה בישיבת מועצה לעשות איחוד עם בענה.

עלי סנעאללה: אבל לא הרגשנו שיש משהו לטובתנו באיחוד הזה.

עלי סנעאללה: כמעט אין בתי ספר משותפים.

עלי סנעאללה: הקיר בין מה שהיה דיר אל אסד לבין החצר שלהם ובית הספר שלנו הוא כמו חומת ברלין.

עלי סנעאללה: אין שום תועלת מהאיחוד הזה.

עלי סנעאללה: האיחוד נעשה כדי שכל מערכת החינוך וכל השאר יהיה משותף.

עלי סנעאללה: אצלנו קוראים לזה איחוד אבל כל כפר הוא לבדו.

עלי סנעאללה: לא נעשה שום דבר.

אופיר פינס-פז: תודה, חברת הכנסת גלאון, בבקשה.

זהבה גלאון: אדוני היושב ראש, אני רוצה לתמוך בפירוק האיחוד ושהכנסת תתחיל לקדם את פירוק האיחוד.

זהבה גלאון: אני רוצה לומר כמה הערות ולהתחיל מהסוף, מהדברים האחרונים שנאמרו כאן.

זהבה גלאון: אין לי ספק שראש המועצה המשותפת שיושב כאן עשה כל מאמץ כדי שהאיחוד יצליח.

זהבה גלאון: אני משוכנעת שהוא בא בתום לב ועשה את המאמץ.

זהבה גלאון: אבל כמו שאומרים, אפשר להביא את הסוס לבאר, אי אפשר להכריח אותו לשתות.

זהבה גלאון: אני חושבת שהדברים האחרונים ששמענו כאן קודם על היחסים המתוחים, עכשיו אני דווקא מדברת על ההיבטים החברתיים.

זהבה גלאון: יכול להיות שגובים יותר, יכול להיות שיש פחות חובות למס הכנסה אבל יש מצב שאני חושבת שהכנסת צריכה לתת את הדעת עליו כי אנחנו לא יכולים להתחמק מהאחריות הזאת.

זהבה גלאון: אם אנחנו שומעים פה שאולי אתמול ירו כי זה היה על רקע פלילי וכו', אבל כיוון שאני מכירה את מה שקורה בדיר אל אסד כבר הרבה מאוד שנים ואני גם מדברת איתך על זה הרבה מאוד שנים – יש איזשהו מתח שהוא מתח רע ומתח רע יכול להוביל לשפיכות דמים ויש כבר ניסיונות כאלה.

זהבה גלאון: אני חושבת שזאת האחריות שלנו.

זהבה גלאון: כיוון שהכנסת אמרה את דברה ברוב גורף.

זהבה גלאון: זה לא שיש כאן גחמה של מישהו לפרק איחוד.

זהבה גלאון: המהלך של האיחוד היה מהלך רציני אבל כשאנחנו שומעים שיש תחושה של אנשי בענה, יכול להיות שהיא לא מוצדקת אבל כנראה שהיא נכונה, שמשקיעים יותר מאמצים ויותר כספים בדיר אל אסד, והם בכלל לא היו במצב של גירעונות או כשיש תחושה למקומות אחרים שהם עכשיו סוחבים על הגב שלהם את מה שהיה במג'ד אל כרום - הגיעו למצב שזה לא עובד וכשזה לא עובד לא צריך בכוח וזאת האחריות שלנו ואני חושבת שאנחנו גם צריכים להסתכל מעבר לאחריות התפקודית שהיא בראש מעיננו, גם לאחריות של מרקם היחסים בין התושבים בין המקומות האלה, וזה לא עובד ולכן אנחנו צריכים לקדם את פירוק האיחוד.

אופיר פינס-פז: תודה.

אופיר פינס-פז: חבר הכנסת טיבי, בבקשה.

אחמד טיבי: אני נמצא פה מהבוקר ביום דיונים ארוך, כמוך אדוני היושב ראש, למרות שאני לא חבר בוועדת הפנים, בשל חשיבות הנושא שאנחנו מלווים אותו זמן רב ואנחנו רוצים שהוא יסתיים בתוצאה אחת ויחידה - פירוק האיחודים הכפויים.

אחמד טיבי: אני קורא לזה איחוד כפוי כי אידיאולוגית אנחנו לא נגד איחודים אבל אם התושבים מתנגדים צריך לפרק את האיחודים האלה ומלכתחילה לא היה צריך לבצע אותם.

אחמד טיבי: לכן ההצעה של ראש העיר להשאיר את האיחוד היא הצעה לא טובה בלשון המעטה.

אחמד טיבי: צריך ללכת לפירוק הזה.

אחמד טיבי: הפירוק הוא טוב ל-3 היישובים, האיחוד הוא רע ל-3 היישובים.

אחמד טיבי: אגב, ללא כל קשר למעשים פליליים שמתרחשים, הם התרחשו קודם, הצעתי לא להכניס את זה לדיונים.

אחמד טיבי: התקבלה בכנסת החלטה לפרק את האיחודים האלה ויש ללכת עד הסוף בנחישות כדי לפרק את הרשויות, גם בעוספיה דליה, גם בבקה ג'ת וכאן גם בדיר אל אסד, תודה.

אופיר פינס-פז: תודה.

אופיר פינס-פז: כפי שאמרתי, נקיים את הדיון הבא לקראת סוף החודש או תחילת נומבבר.

אופיר פינס-פז: הדיון הבא יהיה דיון משולב, ההצבעות תהיינה נפרדות, זה דיון אחרון.

אופיר פינס-פז: אנחנו צריכים להצביע בפעם הבאה ולהכניס את המערכת לפעולה.

אופיר פינס-פז: אני רוצה להודות לכם שהשתתפתם בישיבה, שנה טובה וגמר חתימה טובה, צום קל.